**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.11.2018, ora 08.00 – 04.11.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.11.2018, ora 07.00**

**RÂURI**

**Debitele au fost, în general, staționare,** exceptând cursurile inferioare ale râurilor: Bega, Timiş şi Bârzava, unde au fost în ușoară scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Arieșului, cursurile inferioare ale Mureșului și Begăi, cursul superior și mijlociu al Moldovei, cursul superior al Trotușului, cursurile mijlocii ale Siretului și Bistriței şi mai mici (10-30% din mediile multianuale lunare) pe râurile din bazinele hidrografice Lăpuș, Moravița, Bârlad, Jijia şi pe unii afluenţi din bazinul superior al Argeşului (R. Doamnei, Vâlsan, Argeşel).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 03.11 – 04.11.2018 a fost în creştere, având valoarea de 3000 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi în creştere (3300 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 03.11.2018, ora 09.00 –04.11.2018, ora 06.00**

**ÎN ŢARĂ**

**Regimul termic a fost în continuare caracterizat de valori peste cele normale** la început de noiembrie, cu deosebire în vestul, nord-vestul și centrul țării, precum în zonele montane, unde temperaturile diurne au fost cu 10 până la 15 grade mai ridicate decât cele climatologic specifice perioadei. Astfel, maximele s-au încadrat între 14 grade la Câmpina și Târgoviște și 27 de grade la Ștei, Gurahonț și Odorheiu Secuiesc. Cerul a fost variabil, chiar cu intervale de înseninare în orele amiezii în majoritatea zonelor, dar cu înnorări în restul timpului. Cu totul izolat a plouat slab, mai ales în Carpații Meridionali. Vântul a suflat slab și moderat, cu ușoare intensificări în sudul Banatului și al Transilvaniei și pe crestele montane. La ora 06.00 se înregistrau valori termice între 2 grade la Miercurea Ciuc și 17 grade la Dumbrăvița de Codru. Pe spații mici, în orele dimineților, s-a semnalat ceață.

**LA BUCUREŞTI**

**Deși valorile termice au marcat o scădere ușoară**, vremea s-a menținut mai caldă decât în mod obișnuit la începutul lunii noiembrie. Cerul a fost variabil în orele după-amiezii, dar mai mult noros în restul intervalului. Vântul a suflat slab până la moderat. Temperatura maximă a fost de 17 grade la Afumați și Băneasa și 18 grade la Filaret, iar la ora 06.00 se înregistrau 4 grade la stația meteo Băneasa, 6 grade la Afumați și 7 grade la Filaret.

**3. Prognoza meteorologică în intervalul 04.11.2018, ora 09.00 – 05.11.2018, ora 09.00**

**ÎN ŢARĂ**

**Pe parcursul zilei, vremea va fi mai caldă** decât în mod normal la această dată în cea mai mare parte a țării, dar cu precădere în vest, nord-vest și centru, la deal și la munte, astfel că temperaturile maxime se vor încadra între 13...15 grade în estul Dobrogei și 26...27 de grade local în Transilvania și în Maramureș. La începutul zilei și în a doua parte a nopții, în sudul și în estul teritoriului va fi nebulozitate joasă și izolat ceață, iar în rest cerul va fi variabil. Vântul va sufla slab până la moderat, cu unele intensificări pe crestele montane, în sudul Banatului și al Transilvaniei. Temperaturile minime, mai scăzute decât în nopțile precedente în majoritatea zonelor, vor fi cuprinse între -4 grade în depresiunile din estul Transilvaniei și 12...13 grade în zona deluroasă din Banat și Crișana.

**LA BUCUREŞTI**

**Vremea va fi mai caldă** decât normal la această dată. Cerul va fi variabil, cu înnorări la începutul zilei și în a doua parte a nopții când vor fi și condiții de ceață. Vântul va sufla slab până la moderat. Temperatura maximă va fi de 18...19 grade, iar cea minimă de 4...7 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Siret** revine cu rezultatul analizelor efectuate de Laboratorul din cadrul SGA Suceava, la probele prelevate pe pârâul Strâmbu în data de 02.11.2018:

1. pr. Strâmbu - amonte cca. 500 m acumulare Hagicadar;

2. pr. Strâmbu - intrare în acumulare Hagicadar.

|  |  |  |  |  |  |  |
| --- | --- | --- | --- | --- | --- | --- |
|  | **pH** | **Oxig dizolvat** | **CCOCr** | **Amoniu** | **Azotiţi** | **Conductivitate** |
|   | unit pH | mgO2/l | mgO2/l | mgN/l | mgN/l | microS/cm |
| **1. pr. Strâmbu**  |  |   |  |   |  |   |
| amonte 500 m ac. | 8.05 | 7.6 | 92.47 | 0.12 | 0.084 | 750 |
| **2. pr. Strâmbu**  |  |   |  |   |  |   |
| intrare ac. | 8.13 | 8 | 31.59 | 0.093 | 0.071 | 747 |

***Notă****: nu se depăşesc limitele admise conform cu Ordinul 161/2006, conform clasei de calitate a II-a, pentru Oxigen dizolvat, limita minimă este 7 mg/l, pentru protecţia ecosistemului acvatic.*

Conform rezultatelor analizelor de laborator starea de calitate a pr. Strâmbu se încadrează în clasa a II-a, a III-a. SGA Suceava va monitoriza în continuare fenomenul, ca urmare a modificării aspectului apei pârâului Strâmbu (apă de culoare neagră, urât mirositoare, din cauze necunoscute), semnalată în data de 02.11.2018, în amonte de acumularea Hagigadar, judeţul Suceava.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 01.11.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.11.2018-03.11.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE